D'acord amb el que estableix l'article 79 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, el Ple de l'Ajuntament de Tivissa, en data de 28 de setembre de 2007, va iniciar l'expedient per a la constitució de l'Entitat Municipal Descentralitzada de la Serra d'Almos en base a la documentació que consta en el seu expedient administratiu i que està formada pels informes jurídics de la secretària de l'Ajuntament de Tivissa sobre el procediment de constitució de l'entitat i sobre les al·legacions formulades en el període d'informació pública, i per la memòria justificativa relativa a l'anàlisi de la concurrència de les condicions exigides per la normativa vigent per a la constitució d'una entitat municipal descentralitzada, la qual integra la proposta per al funcionament i finançament de l'esmentada l'Entitat Municipal Descentralitzada, així com el plànol de la delimitació del nou ens local.
En data 11 de gener de 2010 es va certificar, per part de la secretaria de l'Ajuntament de Tivissa, que l'expedient va ser sotmès a informació pública mitjançant la seva exposició en el tauler d'anuncis de la corporació i la publicació dels corresponents anuncis en el Diari Oficial de la Generalitat, de Catalunya, número 5487, de 20 d'octubre de 2009, i en el Butlletí Oficial de la Província de Tarragona, número 237, de 16 d'octubre de 2009.
En el tràmit d'informació pública es va presentar una al·legació la qual, mitjançant acord plenari de 16 de març de 2010, va ser desestimada.
L'Ajuntament de Tivissa, mitjançant acord plenari de 16 de març de 2010, va donar per finalitzada la fase municipal de tramitació de l'expedient.
L'expedient va tenir entrada en el registre general del Departament de Governació i Administracions Públiques el 15 d'abril de 2010.
Mitjançant informe de 10 de juny de 2010, els serveis tècnics de la Direcció General d'Administració Local van informar favorablement sobre l'expedient administratiu, atès que en aquest s'acredita el compliment dels requisits establerts en la legislació de règim local per a la creació d'una entitat municipal descentralitzada.
La Comissió de Delimitació Territorial, en sessió de 22 de juliol de 2010, va emetre informe favorable sobre l'expedient, en considerar que la constitució de l'Entitat Municipal Descentralitzada de la Serra d'Almos dóna resposta a la reivindicació unànime dels veïns d'aquest nucli de població de gaudir d'una major autonomia per a la gestió dels seus serveis públics, la seva creació no comporta una pèrdua de qualitat en la prestació dels serveis generals del municipi de Tivissa, l'entitat comptarà amb els recursos suficients per a complir les seves atribucions i hi ha consideracions d'ordre geogràfic, històric, social, econòmic o administratiu que ho requereixen.
La Comissió Jurídica Assessora, en la sessió de 21 d'octubre de 2010, va emetre el dictamen preceptiu sobre l'expedient, favorable a la constitució de l'Entitat Municipal Descentralitzada de la Serra d'Almos, atès que, a la vista del contingut de l'expedient administratiu, considera que es donen les condicions previstes a l'ordenament jurídic per tal que el nucli de la Serra d'Almos es pugui constituir en entitat municipal descentralitzada.
Per tot això, tenint en compte que està acreditat que a l'àmbit de la Serra d'Almos concorren circumstàncies de naturalesa geogràfica, històrica, social, econòmica o administrativa que justifiquen la creació de l'entitat municipal descentralitzada, que compta amb els recursos suficients per complir les seves atribucions i que la seva constitució no suposarà una pèrdua de qualitat en la prestació dels serveis generals del municipi de Tivissa.
Atès el que disposen els articles 79 i 80 del Text refós de la Llei municipal i de règim local de Catalunya, i els articles 39 a 47 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya;
D'acord amb els informes favorables de l'Ajuntament de Tivissa, dels serveis tècnics de la Direcció General d'Administració Local, de la Comissió de Delimitació Territorial i el dictamen també favorable de la Comissió Jurídica Assessora, a proposta de la consellera de Governació i Relacions Institucionals i amb la prèvia deliberació del Govern,
Aprovar la constitució de l'Entitat Municipal Descentralitzada de la Serra d'Almos, en el terme municipal de Tivissa.
Els límits territorials de la nova entitat són els que consten en el plànol annex a aquest Decret.
El Departament de Governació i Relacions Institucionals, l'Ajuntament de Tivissa i l'òrgan de govern de l'Entitat Municipal Descentralitzada de la Serra d'Almos estendran conjuntament l'acta de delimitació i fitació dels límits aprovats.
La participació de la nova entitat en els ingressos de l'Ajuntament de Tivissa i la divisió patrimonial s'ha de fer d'acord amb el que disposa l'informe economicojurídic, aprovat pel Ple d'aquest Ajuntament en sessió ordinària de 30 de setembre de 2009, que forma part de l'expedient.
L'òrgan de govern que regirà la nova entitat fins a les pròximes eleccions locals es constituirà conforme al que disposa el Decret 78/1998, de 17 de març, pel qual es regulen les comissions gestores municipals.
Barcelona, 22 de febrer de 2011
Consellera de Governació i Relacions Institucionals
(Vegeu plànol al document PDF de la correcció d'errada esmentada al títol)